A BIZOTTSÁG 1257/2009/EU RENDELETE
(2009. december 15.)
a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK rendelet végrehajtására vonatkozó részletes szabályok megállapításáról szóló 391/2007/EK bizottsági rendelet módosításáról
AZ EURÓPAI BIZOTTSÁG,
tekintettel az Európai Közösséget létrehozó szerződésre,
tekintettel az Európai Unió működéséről szóló szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 31. cikkére,
mivel:
(1)
Az EU 1990 óta finanszírozza a tagállamok halászati ellenőrzési és végrehajtási intézkedéseit, összhangban a közös halászati politika - mindenekelőtt a 2371/2002/EK tanácsi rendeletben (2) megállapított - célkitűzéseivel.
(2)
A 861/2006/EK rendelet többek között európai uniós pénzügyi intézkedésekről rendelkezik a 2007-2013-as időszakban felmerülő halászati ellenőrzési, vizsgálati és felügyeleti kiadások fedezésére. A 391/2007/EK bizottsági rendelet (3) részletes végrehajtási szabályokat állapít meg az említett intézkedésekre vonatkozóan.
(3)
A hatékony és eredményes pénzgazdálkodás elvét szem előtt tartva a tagállamok számára célszerű egyértelművé tenni, hogy a halászati ellenőrzés és végrehajtás területén felmerülő kiadások fedezéséhez nyújtott európai uniós pénzügyi támogatás lehívásához milyen szabályokat kell követniük.
(4)
A nemzeti ellenőrzési programokhoz való európai uniós pénzügyi hozzájárulásra vonatkozó szabályokat indokolt egyértelműbbé és egyszerűbbé tenni.
(5)
Kívánatos, hogy a költségtérítési kérelem az azon projektet jóváhagyó bizottsági határozathoz kapcsolódjon, amelyre az adott költségtérítési kérelem vonatkozik.
(6)
Az egymást követő bizottsági határozatok értelmében társfinanszírozott projektek végrehajtása során felmerült költségek támogathatósága tekintetében helyénvaló különös szabályokat megállapítani.
(7)
Kívánatos, hogy a projektenkénti költségtérítési kérelmek az érintett projekt befejezése előtt beérkezzenek a Bizottsághoz. Ezért a tagállamoknak a költségtérítést a költség felmerülésétől számított bizonyos időn belül kell kérelmezniük, ellenkező esetben a költség nem tekinthető támogatásra jogosultnak.
(8)
Ezért a 391/2007/EK rendeletet szükséges ennek megfelelően módosítani.
(9)
Az e rendeletben előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A RENDELETET:
1. cikk
A 391/2007/EK rendelet a következőképpen módosul:
1.
A 7. cikk a következőképpen módosul:
a)
Az (1) bekezdés a következő albekezdéssel egészül ki:
„Az egymást követő bizottsági határozatok értelmében társfinanszírozott projektek esetében az első albekezdést csak az érintett projekteket jóváhagyó első bizottsági határozat tekintetében kell alkalmazni.”
b)
A cikk a következő (2) bekezdéssel egészül ki:
„(2) Nem tekinthetők támogatásra jogosultnak azok a kiadások, amelyeket nem a 11. cikk (1) bekezdésében meghatározott időn belül kérelmeztek.”
c)
A következő bekezdések ennek megfelelően újraszámozandók.
2.
A 11. cikk a következőképpen módosul:
a)
Az (1) bekezdés helyébe a következő szöveg lép:
„(1) A tagállamoknak annak az évnek a végétől számított 12 hónapon belül kell benyújtaniuk költségtérítési kérelmeiket a Bizottsághoz, amelyben a kiadások felmerültek. A kérelmekben egyértelműen fel kell tüntetni az érintett projektet, illetve a vonatkozó bizottsági határozatot.”
b)
A (4) bekezdést el kell hagyni.
c)
A (6) bekezdés helyébe a következő szöveg lép:
„(6) Amennyiben a Bizottság úgy ítéli meg, hogy a költségtérítési kérelem nem felel meg a 861/2006/EK rendeletben, az e rendeletben és a 861/2006/EK rendelet 21. cikkében előírt határozatban, illetve a közbeszerzési szerződések odaítéléséről szóló európai uniós szabályozásban meghatározott feltételeknek, felszólíthatja a tagállamot, hogy a felszólítástól számított egy hónapon belül tegye meg az üggyel kapcsolatos észrevételeit. Ha a vizsgálat megerősíti a kérelem nem megfelelő voltát, a Bizottság elutasítja a szóban forgó kiadások egészének vagy egy részének megtérítését, és adott esetben elrendeli a kifizetett összegek visszafizetését.”
3.
A 12. cikk (2) bekezdésének helyébe a következő szöveg lép:
„(2) A költségtérítést euróban, az Európai Unió Hivatalos Lapjának C sorozatában azon hónapban közzétett átváltási arány alapján kell teljesíteni, amelyben a Bizottság engedélyezésre jogosult szervezeti egységénél a számlát iktatták.”
4.
A 14. cikk a következőképpen módosul:
a)
A (2) bekezdés a) pontjának iv. alpontja helyébe a következő szöveg lép:
„iv.
a meghiúsult projektek jegyzéke, ha vannak ilyenek;”
b)
A (2) bekezdés b) pontjának iv. alpontja helyébe a következő szöveg lép:
„iv.
a végre nem hajtott projektek jegyzéke, ha vannak ilyenek, a vonatkozó európai uniós hozzájárulások feltüntetésével;”
5.
A VI. melléklet d) pontjának vii. alpontja helyébe a következő szöveg lép:
„vii.
a közbeszerzésre vonatkozó információk: minden olyan esetben, amikor a költség meghaladja a közzétételben meghatározott felső határértéket, mellékelni kell az Európai Unió Hivatalos Lapjában közzétett pályázati felhívás, a pályázatfelbontási jegyzőkönyvek, a pályázatértékelés, az odaítélésről szóló hirdetmény, valamint a szerződés fénymásolatát. A teljes mértékben vagy részben halászati ellenőrzési célokra használt hajókkal és légi járművekkel kapcsolatban felmerült költségek az Európai Unió működéséről szóló szerződés 346. cikkére tekintettel nem mentesülnek az európai uniós közbeszerzési szabályok alól;”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 15-én.